Mercedes-Benz V250d (Foto: Verskaf)
Dit is geen geheim dat ek drie kinders het nie. Dit is ook nie ŉ geheim dat ek en my vrou van bussies hou nie. (My vrou is net meer aggressief daaroor en sal ŉ bus se sleutels met geweld by my afneem.)
Die Mercedes-Benz V250d was onlangs ŉ week lank ons vervoermiddel en behalwe vir ŉ paar dingetjies is die V250d ŉ asemrowende familiemotor.
As ŉ mens die V250d van buite beskou hoef jy nie te wonder of dit ŉ people carrier is nie. Hy lyk sommer luuks en wintie terselfdertyd. Buite is wel nie waar die towery lê nie… dís in die binneruim.
Mercedes-Benz het dit perfek reggekry om ŉ bus luuks te laat voel. Die paneelbord met sy lugopenings vir die lugreëling is werklik mooi. Die sewe sitplekke is almal soos ŉ C-klas se voorste sitplekke. Uiters gemaklik. Daar is tot ŉ reuse- panoramiese sondak wat amper so groot is soos die hele dak.
Nou kom ons by die praktiese gedeelte. Daar is op die middelste konsole ŉ knoppie om die twee kantdeure oop te maak. Dan maak hulle lieflik sag self oop met ŉ elektriese motor. Dus hoef ek nie die heeltyd met my kinders te baklei om die goed uit te los nie, of om te pasop vir die kar langs ons nie, of nie die deure te slaan nie. Dis lieflik.
Die kattebakdeur van die V250d het ŉ fantastiese funksie waarmee ŉ mens net die glas kan oopmaak sonder dat jy die hele deur hoef oop te maak, al is hy ook elektries en dit nie regtig moeite verg nie. Indien ŉ mens net die glas oopmaak is daar ŉ paneel wat oopmaak, dan is daar twee opvoumandjies waarin ŉ mens ŉ bietjie inkopies kan bêre sodat dit nie rondval nie. Baie slim.
ŉ Nadeel van daai paneel met die mandjies is die stellasie waarop dit gesit is. Dit neem baie van die kattebak se spasie onder dit. ŉ Ander ding wat pla is die tweede ry van twee sitplekke. ŉ Mens kan dit omdraai soos in ŉ VW Caravelle, maar in die Mercedes moet jy die hele spul agter uit die reëlings skuif, dit met die hand omdraai en weer in die reëlings in gly en vorentoe skuif, dán die derde ry terugsit en die hele kattebakstellasie. Dáái kan beslis verbeter word soos hoe dit in die Caravelle werk.
Die Hyundai H1 is my en my vrou se gunstelingbus. Dit bied vir ons die beste veelsydigheid teen ŉ billike prys. Wat wel nou duidelik is ná die V250d is hoe oud die H1 se enjin en ratkas word. Die V250d is ŉ lieflike ryding.
Die 2,1 viersilinderturbodiesel bied 140 kW en 440 Nm. Dit is baie naby aan die H1 se syfers, maar die Merc se ratkas maak ŉ wêreld se verskil. Die Hyundai H1 gebruik ŉ 5-spoed outo. Die Mercedes-Benz gebruik ŉ 7-spoed outo wat baie ratser en gladder tussen sy ratte wissel. Die resultaat van die enjin en ratkas kombinasie is skrikwekkend. Die V250d is regtig nie lui nie, selfs vinnig … ŉ bus!
Die ritgehalte is lieflik sag en die bietjie bakrol wat daar is pla nie regtig nie. Padhouvermoë, vir ŉ bus – is regtig puik. Ek het heel hardhandig geraak met die bus om te sien wat hy sal maak, en hy skrik nie sommer nie. Ek glo nie enigiemand sal óóit só met hul eie bus ry nie.
So, behalwe vir die sitplekmeganisme, die spasie in die kattebak en die klankdoding op die brandmuur wat kan verbeter word om te verhoed dat die enjin by tye ŉ bietjie dreun as mens gretig versnel – is die bus regtig puik.
Ek én vroulief sê as ons dié soort geld gehad het, sou ons beslis só V250d kon huisves.
Mercedes-Benz V200d 100 kW/ 330 Nm 6.1 ℓ/ 100 km R886 251
Mercedes-Benz V220d 120 kW/ 380 Nm 5.9 ℓ/ 100 km R926 342
Mercedes-Benz V250d 140 kW/ 440 Nm 6 ℓ/ 100 km R996 535
Mercedes-Benz V220d Avantgarde 120 kW/ 380 Nm 5.9 ℓ/ 100 km R1 209 427
Mercedes-Benz V250d Avantgarde 140 kW/ 440 Nm 6 ℓ/ 100 km R1 253 627
Die reeks word gedek deur ŉ 2 jaar/ onbeperkte km waarborg en 6 jaar/ 100 000 km omvattende instandhoudingsplan.
Ford Tourneo Custom 2.2TDCI LWB Trend 92 kW/ 350 Nm 6.5 ℓ/ 100 km 4 jaar/ 120 000 km waarborg
Hyundai H1 2.5 CRDi Elite 125 kW/ 441 Nm 9.8 ℓ/ 100 km 5 jaar/ 150 000 km voertuigwaarborg
5 jaar/ 90 000 km diensplan R644 900
Kia Grand Sedona 2.2CRDi SXL 147 kW/ 440 Nm 8 ℓ/ 100 km 5 jaar/ onbeperkte km waarborg
5 jaar/ 100 000km diensplan R792 995
Volkswagen Caravelle 2.0BiTDI Highline 4Motion 132 kW/ 400 Nm 8.8 ℓ/ 100 km 3 jaar/ 120 000 km waarborg
5 jaar/ 60 000 km omvattende instandhoudingsplan R1 020 100
Tussen dié mededingers het elkeen ŉ sterkpunt. Die Ford is die goedkoopste. Die Hyundai is die beste waarde, spasie én 9 sitplekke. Die Kia is ŉ MPV so bied die beste rit en ŉ asemrowende enjin en ratkas. Die Volkswagen is die enigste een met vierwielaandrywing. Afhangend van wat jou behoeftes is, sal vir jou in ŉ rigting stuur.
Vir daardie prys kan jy twee Fords koop.
Ja en dubbel soveel probleme ook daarby saam!!!
Geen Ford vir my nie dankie. Nie eers verniet nie.
Het Renault en Nissan nie ook n bus nie?
Baie dankie vir jou kommentaar. Mens het altyd ‘n Nissan Primastar en Renault Traffic gekry, maar nie meer nie.
Sors · 1 maand gelede
Het Renault en Nissan gery toe ek nog werk gesoek het Anton
Baie luuks en uitstekende brandstof verbruik vir ‘n bus met so kragtige enjin.
Ek sukkel om 8l/100km te kry met my Hilux 2.4GD6 D/C(110kW, 400Nm)
Ek weet dit is twee heeltemal verskillende voertuie maar die enjins se lewering is baie dieselfde
Maar die prys is baie wild.
Ja Sors, ek het nie noodwendig hulle aanbeveel nie maar net gewonder of hulle nie nog op die mark is nie.
Jy was dan duidelik een van die gelukkige mense wat se ouers hulle van n voertuig kon voorsien voordat jy begin werk het.
Nissan is volgens my nie slegte voertuie nie. Het al n paar besit.